Jonas Dahl (SF), 2013-10-31:
Jeg synes, det var interessant, da vi indledningsvis under Venstres ordførers tale hørte, at han ikke rigtig havde den store lyst til at diskutere om baggrunden for den her motorvej.
Det synes jeg er værd at hæfte sig lidt ved, ikke mindst når både Venstres ordfører og også jeg selv har færdedes ude i det vestjyske – jeg som medlem af regionsrådet i sin tid og Venstres ordfører som byrådsmedlem i Holstebro.
Det, der er baggrunden for det her forslag og den diskussion, vi har haft, om den her motorvej, dækker jo sådan set over en beslutning, som regionsrådet skulle have truffet, men som den daværende statsminister, hr. Lars Løkke Rasmussen, valgte at trumfe igennem, omkring placeringen af et sygehus i enten Gødstrup eller Aulum.
Det var jo det, der bl.a. skabte baggrund for, at man derefter fik travlt med så i forhold til det nordvestjyske – fra bl.a. Venstres side – at tale meget om en motorvej mellem Herning og Holstebro.
Der må man så bare i dag konkludere, at jeg da er glad for, at jeg selv i sin tid støttede hospitalet i Aulum.
Jeg tror, det på mange måder havde været en bedre placering, men sådan er det jo, og det er jo også demokratiets vilkår, at der så var et flertal den anden vej rundt.
Men jeg synes trods alt, det er værd lige at indlede med at sige lidt om det, også fordi det nu var tydeligt, at Venstres ordfører sådan set ikke rigtig kunne lide at forholde sig til det.
Men det er jo baggrunden for den diskussion, vi har her i dag.
Så kan man også diskutere i forhold til den kapacitet, der er på landevejen mellem Herning og Holstebro, som i øvrigt er relativt ny, men nu er der så et behov for – i visse spidsbelastninger om dagen, vil jeg gerne erkende – at udvide kapaciteten, og det er jo så også det, man gør med det her lovforslag.
Så det næste, der bliver interessant, er jo finansieringen.
Som den radikale ordfører rigtigt nok var inde på, er der jo fundet finansiering til den her motorvej i Vestjylland gennem ganske markante besparelser på forsvaret.
Det glæder jeg mig faktisk som SF'er over, altså at vi lykkedes med at gennemføre besparelser på små 3 mia. kr. årligt på forsvaret.
Det kunne man så ikke implementere med det samme, og det var det, der var baggrunden for, at man var nødt til at genåbne det eksisterende forsvarsforlig, og der opstod så muligheden for rent faktisk at hente de her små 4 mia. kr. ud til den her motorvej mellem Holstebro og Herning.
Det synes jeg sådan set er positivt, altså at det dybest set er lykkedes at brolægge Herning-Holstebro-motorvejen ved at gennemføre besparelser på kampvogne.
Det er jo sådan set det, der er kernen i den her sag, så det er bare for at ridse diskussionen op, både i forhold til historikken, men også for at ridse finansieringsdelen op.
Så synes jeg faktisk, der er en række positive ting.
Når man nu har valgt at placere at sygehus i Gødstrup, sikrer det her jo faktisk bedre muligheder og hurtigere transporttid for særlig beboere omkring Lemvig og Nordpå i det nordvestjyske ned til det nye sygehus i Gødstrup, så der er en række mennesker, som rent faktisk får bedre mulighed for hurtigere at blive transporteret til det nye supersygehus, når det nu står færdigt i Gødstrup i de kommende år.
Så der er også en række positive tiltag i det, og derfor er jeg da sådan set også som SF'er meget glad for, at det lykkedes at finde finansieringen til den her motorvej gennem de besparelser, der så blev udmøntet i forsvarsforligskredsen, som jeg også havde fornøjelsen af at deltage i.
Så blev der fra Enhedslistens side også spurgt ind til diskussionen om gods, og nu har jeg taletid, så jeg forestiller mig, at spørgsmålet kommer, så nu tager jeg forskud på glæderne i forhold til den del.
Enhedslistens ordfører peger jo rigtigt nok på, at der er udfordringer for godstransporten i Danmark, og særlig i forbindelse med diskussionen om de penge, der faktisk er afsat fra den store forligskreds' side, hvor Enhedslisten så ikke deltager, så vidt jeg husker, vil jeg sige, at der rent faktisk er afsat et mindre millionbeløb til opgraderingen af banen ud mod Harboøre Tange for at sikre Cheminova nogle bedre transporter.
Der ligger nogle udfordringer i forhold til den del.
Og lad mig da blot viderebringe det forslag, for det kan jo også være, Enhedslisten i andre sammenhænge kunne fornøje sig med, at man også kan forbedre og styrke godstransporten i Danmark.
Det tror jeg sådan set Enhedslisten og SF og sådan set også hele regeringen sagtens kunne nå til enighed om.
Så jeg vil da ønske mig, at vi kan sætte yderligere fokus på godstransport i Danmark, og jeg bidrager da gerne, hvis Enhedslisten har brug for gode forslag til, hvor man kan styrke godstransporten i Danmark i øvrigt.